ai4bharat/Pralekha huggingface dataset:
சமூக நிதி மற்றும் அதிகாரமளித்தல் அமைச்சகம்
மாற்றுத் திறனாளிகள் மேம்பாட்டுத் துறையின் சிறப்பு முகாம் 2.0
மாற்றுத் திறனாளிகளுக்கு அதிகாரமளித்தல் துறை, துறையின் இணைக்கப்பட்ட / சார்நிலை அலுவலகங்களுக்கு மேலதிகமாக கள / வெளியூர் அலுவலகங்களில் சிறப்பு கவனம் செலுத்தி நிலுவையைக் குறைப்பதற்கும், இடத்தை திறம்பட நிர்வகிப்பதற்கும் சிறப்பு முகாம் 2.0 ஐ ஏற்பாடு செய்தது.
இந்த இயக்கத்தின் ஒரு பகுதியாக, பொதுமக்களின் வாழ்க்கையை எளிதாக்குவதற்காக பல்வேறு சிறந்த நடைமுறைகளையும் இத்துறை பின்பற்றியது.
இந்த இயக்கத்தின் ஒரு பகுதியாக, துறையில் மட்டுமன்றி தேசிய நிறுவனங்கள் மற்றும் சில பொது இடங்களிலும் மக்களின் மேம்பாட்டிற்காக சிறந்த / கவர்ச்சிகரமான பணியிடங்களை உருவாக்க இத்துறை பல்வேறு முன்முயற்சிகளை மேற்கொண்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1959056
உள்துறை அமைச்சகம்
வேளாண் சீர்திருத்தங்களுக்கான இரண்டு முக்கிய மசோதாக்கள் நாடாளுமன்றத்தில் நிறைவேற்றப்பட்டது இந்திய வேளாண் துறையில் இதுவரை இல்லாத அளவுக்கு வளர்ச்சியை காணப்போகும் காலத்தின் தொடக்கம் என்று மத்திய உள்துறை அமைச்சர் திரு அமித்ஷா புகழாரம்
விவசாயத்துறையின் சீர்திருத்தங்களுக்கான இரண்டு முக்கிய மசோதாக்கள் நாடாளுமன்றத்தில் இன்று நிறைவேற்றப்பட்டதை மத்திய உள்துறை அமைச்சர் திரு அமித்ஷா வரவேற்றுள்ளார்.
இந்த மசோதாக்கள் நாடாளுமன்றத்தில் நிறைவேற்றப்பட்டது இந்திய வேளாண் துறையில் இதுவரை இல்லாத அளவுக்கு வளர்ச்சியை காணப்போகும் காலத்தின் தொடக்கம் என்று அவர் புகழாரம் சூட்டியுள்ளார்.
நமது விவசாயிகளின் ஒட்டுமொத்த வளர்ச்சி மற்றும் வேளாண் துறையை வலுப்படுத்துதல் ஆகியவற்றுக்கான பிரதமர் திரு நரேந்திர மோடி அவர்களின் அசைக்கமுடியாத உறுதியை நாடாளுமன்றத்தில் இம்மசோதாக்கள் நிறைவேற்றப்பட்டது பிரதிபலிக்கிறது என்று திரு அமித்ஷா கூறினார்.
"ஓட்டுவங்கி அரசியலுக்காக தசாப்தங்களாக விவசாயிகளை இருட்டிலும், ஏழ்மையிலும் வைத்திருந்தவர்கள் விவசாயிகளின் நலனுக்காக மோடி அரசால் எடுக்கப்பட்ட இந்த வரலாற்று சிறப்பு மிக்க முடிவை தற்போது எதிர்ப்பதன் மூலம் அவர்களை தூண்டி விடவும் தவறாக வழி நடத்தவும் முயற்சிக்கிறார்கள்," என்று அவர் கூறினார்.
"என்னுடைய விவசாய சகோதரர்களுக்கு நான் ஒன்றை சொல்லிக் கொள்ள விரும்புகிறேன். அவர்களின் நலனுக்காக ஒருவர் சிந்திப்பார் என்றால் அது பிரதமர் மோடி அவர்கள் மட்டும்தான்," என்று அமைச்சர் மேலும் கூறினார்.
"விவசாயிகளை சென்றடைய வேண்டிய தொகைகளை அவர்களுக்கு தராமல் இருந்த இடைத்தரகர்களின் பிடியிலிருந்து நமது விவசாய சகோதரர்களுக்கு மோடி அரசின் அந்த விவசாய சீர்திருத்தங்கள் விடுதலை அளிக்கும்," என்று உள்துறை அமைச்சர் தெரிவித்தார்.
இந்த வேளாண் சீர்திருத்தங்களின் மூலம் தங்களுடைய வேளாண் பொருட்களை எங்கு வேண்டுமானாலும் விற்று சரியான விலையை விவசாயிகள் பெறலாம். இதன் மூலம் அவர்களது வருமானம் பெருகும் என்று திரு அமித்ஷா தெரிவித்தார்.
குறைந்தபட்ச ஆதரவு விலை முறை தொடரும் என்றும், வேளாண் விளைபொருட்களின் அரசு கொள்முதலும் தொடர்ந்து நடைபெறும் என்றும் அமைச்சர் உறுதி அளித்தார்.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்
https://pib.gov.in/PressReleaseIframePage.aspx?PRID=1657056
(Visitor Counter : 123
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
நாடு தழுவிய தடுப்பூசி இயக்கத்தின் கீழ் இதுவரை மொத்தம் 220.66 கோடி தடுப்பூசி டோஸ்கள் வழங்கப்பட்டுள்ளன. இதில் 95.21 கோடி இரண்டாம் தவணை தடுப்பூசி டோஸ்களும், 22.87 கோடி முன்னெச்சரிக்கை டோஸ்களும் அடங்கும்.
கடந்த 24 மணி நேரத்தில் 441 டோஸ் தடுப்பூசிகள் அளிக்கப்பட்டுள்ளன.
இந்தியாவில் தற்போது 40,215 பேர் கொவிட் தொற்றால் பாதிக்கப்பட்டுள்ளனர். இது 0.09 சதவீதமாகும்.
தொற்றிலிருந்து மீண்டவர்களின் விகிதம் 98.72 சதவீதம்.
கடந்த 24 மணி நேரத்தில் 4,692 பேர் பாதிப்பிலிருந்து மீண்டுள்ளனர். இதுவரை குணமடைந்தவர்களின் எண்ணிக்கை மொத்தம் 4,42,04,771 பேர்.
கடந்த 24 மணி நேரத்தில் 7,830 பேருக்கு புதிதாக தொற்று பாதிப்பு உறுதி செய்யப்பட்டுள்ளது.
தினசரி பாதிப்பு விகிதம் 3.65% வாராந்திர பாதிப்பு விகிதம் 3.83% இதுவரை மொத்தம் 92.32 கோடி சோதனைகள் நடத்தப்பட்டுள்ளன. கடந்த 24 மணி நேரத்தில் 2,14,242 சோதனைகள் நடத்தப்பட்டுள்ளன.
விண்வெளித்துறை
நடப்பாண்டின் மூன்றாம் காலாண்டில் “இஓஎஸ்-3” புவி கண்காணிப்பு செயற்கைக்கோளை விண்ணில் செலுத்த திட்டம்: மத்திய அமைச்சர் டாக்டர் ஜிதேந்திர சிங்
வெள்ளம், புயல் போன்ற இயற்கை பேரிடர்களை துல்லியமாக கண்காணிக்கும் “இஓஎஸ்-3” என்ற புவி கண்காணிப்பு செயற்கைக்கோளை, 2021 ஆம் ஆண்டின் மூன்றாம் காலாண்டில் விண்ணில் ஏவ திட்டமிடப்பட்டுள்ளதாக மத்திய அறிவியல் மற்றும் தொழில்நுட்பம், புவி அறிவியல் துறைகளின் இணை அமைச்சரும் , பிரதமர் அலுவலகம், பணியாளர், பொதுமக்கள் குறைதீர்ப்பு மற்றும் ஓய்வூதியங்கள், அணுசக்தி மற்றும் விண்வெளி ஆகிய துறைகளின் இணை அமைச்சருமான டாக்டர் ஜிதேந்திர சிங் தெரிவித்துள்ளார். மாநிலங்களவையில் கேள்வி ஒன்றுக்கு எழுத்துப்பூர்வமாக இன்று அவர் அளித்த பதிலில், இந்திய விண்வெளி மற்றும் ஆராய்ச்சி நிறுவனமான இஸ்ரோவின் இஓஎஸ்-3 செயற்கைக்கோள், தினமும் 4-5 முறைகள் நாட்டை படமெடுக்கும் திறனைப் பெற்றுள்ளது என்று கூறியுள்ளார்.
இயற்கை பேரிடர்களுடன், நீர்நிலைகள், பயிர்கள், தாவர நிலை, வனப்பகுதிகள் உள்ளிட்டவற்றையும் இந்த செயற்கைக்கோளால் கண்காணிக்க முடியும். சிறிய ரக செயற்கைக்கோள் செலுத்து வாகனத்தின்  முதல் சோதனை ஸ்ரீஹரிகோட்டாவில் உள்ள சதீஷ் தவான் விண்வெளி மையத்தில் இருந்து 2021 ஆம் ஆண்டின் 4-வது காலாண்டில் மேற்கொள்ள திட்டமிடப்பட்டுள்ளது. சிறிய செயற்கைக்கோள்களை விண்ணில் ஏவுவதற்கு இந்த செலுத்து வாகனம் ஏதுவாக இருக்கும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1740217
குடியரசுத் தலைவர் செயலகம்
குடியரசுத் தலைவர் மாளிகையில் கால்பந்து, கூடைப்பந்து மைதானங்கள் : குடியரசுத் தலைவர் திறந்து வைத்தார்
குடியரசுத் தலைவர் எஸ்டேட்டில் உள்ள குடியரசுத் தலைவர் மாளிகை கிரிடா ஸ்தல்லை  குடியரசுத் தலைவர் திரு ராம் நாத் கோவிந்த் இன்று திறந்து வைத்தார்.
இதைத் தொடர்ந்து, சமுதாயத்தில் பின்தங்கிய குழந்தைகளின் நலனுக்காகப் பணிபுரியும் அறக்கட்டளையான புதுதில்லி, விகாஸ்புரியை சேர்ந்த மை ஏஞ்சல்ஸ் அகாடெமியின் குழந்தைகளுக்கிடையே நட்பு ரீதியான கால்பந்துப் போட்டி நடைபெற்றது.
குடியரசுத் தலைவர் மாளிகையில் பணியாற்றுவோர் மற்றும் அவர்கள் குழந்தைகளின் தேவைகளைப் பூர்த்தி செய்வதற்காக இந்த நவீன வசதிகள் உருவாக்கப்பட்டுள்ளன.
பணியாளர்கள் மற்றும் அவர்கள் குடும்பங்கள் விளையாட்டுகளில் ஈடுபடுவதை ஊக்குவிக்கும் வகையில், பிரசிடெண்ட் செக்ரெட்டேரியட் ஹீரோஸ், ஹவுஸ்ஹோல்ட் யங்க்ஸ், பிபிஜி வாரியர்ஸ், ஆர்மி கார்ட் டேர்டெவில்ஸ் மற்றும் தில்லி போலீஸ் ஸ்டால்வார்ட்ஸ் ஆகிய ஐந்து அணிகளுக்கிடையே துறைகளுக்கிடையேயான கால்பந்துப் போட்டி இன்றிலிருந்து தொடங்குகிறது.
பெண்கள் மற்றும் குழந்தை நலன் அமைச்சகம்
2021 ஆண்டு கண்ணோட்டம்: பெண்கள் மற்றும் குழந்தைகள் மேம்பாடு அமைச்சகம்
பெண்கள் மற்றும் குழந்தைகளின் மேம்பாடு, பராமரிப்பு மற்றும் பாதுகாப்பை உறுதி செய்வதற்காக, பல்வேறு திட்டங்கள், சட்டம், நடைமுறைகளை எளிமைப்படுத்துதல், விழிப்புணர்வு மற்றும் கற்றல், ஊட்டச்சத்து, நிறுவன மற்றும் சட்டப்பூர்வ அணுகலை எளிதாக்குதல் உள்ளிட்ட பல்வேறு நடவடிக்கைகளை பெண்கள் மற்றும் குழந்தைகள் மேம்பாடு அமைச்சகம் மேற்கொண்டுள்ளது.
2021-ம் ஆண்டில் பெண்கள் மற்றும் குழந்தைகள் மேம்பாடு அமைச்சகத்தின் முக்கிய முயற்சிகள்/சாதனைகள் பின்வருமாறு:
பெண்களின் திருமண வயது: பெண்களின் திருமண வயதை 18-ல் இருந்து 21 ஆக உயர்த்துவதற்காக குழந்தைத் திருமணத் தடை  சட்டம் 2021, 21.12.2021 அன்று மக்களவையில் அறிமுகப்படுத்தப்பட்டது.
பெண் குழந்தைகளை பாதுகாப்போம், படிக்க வைப்போம்: : இந்தியா முழுவதும் இத்திட்டம் செயல்படுத்தப்பட்டு, நாடு முழுவதும் உள்ள 640 மாவட்டங்களை  சென்றடைந்துள்ளது.
போஷன் டிராக்கர்: துணை ஊட்டச்சத்தின் நிகழ் நேர கண்காணிப்பை உறுதி செய்வதற்கும், உடனடி மேற்பார்வை மற்றும் சேவைகளை நிர்வகிப்பதற்கான தகவல்களை வழங்குவதற்கும் சமீபத்திய தொழில்நுட்பத்தில் போஷன் டிராக்கர் கட்டமைக்கப்பட்டுள்ளது. 24.12.2021 நிலவரப்படி, 12.27 லட்சம் அங்கன்வாடிகள் போஷன் டிராக்கரில் தரவுகளைப் பதிவேற்றி வருகின்றன, இதில் சுமார் 9.85 கோடி பயனாளிகள் உள்ளனர்.
மேலும் பெண்களுக்கான 704 ஒற்றை சாளர மையங்கள், நிர்பயா நிதி, குழந்தைகள் உதவி எண்ணின் விரிவாக்கம் உள்ளிட்ட பல்வேறு திட்டங்கள் பெண்கள் மற்றும் குழந்தைகள் மேம்பாடு அமைச்சகத்தால் செயல்படுத்தப்பட்டு வருகின்றன.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1785589
(Visitor Counter : 785
சுரங்கங்கள் அமைச்சகம்
கனிம வளத் துறையில் இந்தியாவை தன்னிறைவு அடையச் செய்வதற்காக அண்மையில் மேற்கொள்ளப்பட்ட புதுமையான முயற்சிகள்
நாட்டில் கனிமவள உற்பத்தியை அதிகரிக்கவும், கனிம வளத் துறையில் நாட்டை தன்னிறைவு அடையச் செய்யவும் மத்திய அரசு பல்வேறு கொள்கை சீர்திருத்தங்களை மேற்கொண்டுள்ளது. இது தொடர்பாக சுரங்கங்கள் மற்றும் கனிமங்கள்   சட்டம், 1957 பல முறை திருத்தப்பட்டுள்ளது . சில முக்கிய சீர்திருத்தங்களின் விவரம்:
நாட்டில் கனிமங்களின் உற்பத்தி குறைந்து வரும் பிரச்சினைக்கு தீர்வு காணும் பொருட்டு, எம்.எம்.டி.ஆர் சட்டம் பின்வரும் நோக்கங்களுடன் 2015 ஆம் ஆண்டில் திருத்தப்பட்டது .
கனிம வளங்களை ஒதுக்கீடு செய்வதில் வெளிப்படைத் தன்மையை மேம்படுத்துதல்;
நடைமுறைகளை எளிமைப்படுத்துதல்;
நிர்வாகத்தில் ஏற்படும் காலதாமதத்தை ஒழித்தல், இதன் மூலம் விரைவான மற்றும் உகந்ததாக இருக்கும்.
நாட்டின் கனிம வளங்களை மேம்படுத்துதல்;
கனிமத்தின் மதிப்பில் மேம்பட்ட பங்கை அரசு பெறுதல்
கனிமவளத் துறையின் திறனை முழுமையாகப் பயன்படுத்தவும், நிலக்கரி உள்ளிட்ட சுரங்கத் துறையில் வேலைவாய்ப்பு மற்றும் முதலீட்டை அதிகரிக்கவும், மாநிலங்களுக்கு வருவாயை அதிகரிக்கவும், சுரங்கங்களின் உற்பத்தி மற்றும் காலவரையறை செயல்பாட்டை அதிகரிக்கவும், குத்தகைதாரர் மாற்றத்திற்குப் பிறகு சுரங்க நடவடிக்கைகளில் தொடர்ச்சியைப் பராமரிக்கவும், கனிம வளங்களின் ஆய்வு மற்றும் ஏலத்தின் வேகத்தை அதிகரிக்கவும், கனிம வளங்களின் வளர்ச்சியை மெதுவாக்கும் நீண்ட காலமாக நிலுவையில் உள்ள பிரச்சினைகளைத் தீர்க்கவும் எம்.எம்.டி.ஆர் திருத்தச் சட்டம் 2021 ஆம் ஆண்டில் மேலும் திருத்தப்பட்டது.
இத்தகவலை மத்திய நிலக்கரி, சுரங்கம் மற்றும் நாடாளுமன்ற விவகாரத்துறை அமைச்சர் பிரகலாத் ஜோஷி மக்களவையில் எழுத்துப்பூர்வமாக அளித்த பதிலில் தெரிவித்துள்ளார்.
சுகாதாரம் மற்றும் குடும்ப நலத்துறை அமைச்சகம்
இந்திய உணவு பாதுகாப்பு மற்றும் தர நிர்ணய ஆணையத்தின் 2050 கண்ணோட்டத்துக்காக ‘ஒட்டு மொத்த அரசு’ அணுகுமுறையை ஊக்குவிப்பதற்கான அமைச்சரவைகளுக்கு இடையேயான சந்திப்புக்கு மத்திய அமைச்சர் ஹர்ஷ்வர்த்தன் தலைமை தாங்கினார்.
மத்திய சுகாதார மற்றும் குடும்ப நல அமைச்சகத்தின் அமைச்சர் திரு.ஹர்ஷ் வர்த்தன், சரியானதை உண்ணும் இந்தியா இயக்கத்துக்கான 2050 கண்ணோட்டத்தை அடைவதற்கான ‘ஒட்டு மொத்த அரசு’ அணுகுமுறையை கட்டமைப்பதற்காக பல்வேறு அமைச்சரவைகளின் மூத்த உயர் அதிகாரிகள் மற்றும் எஃப்எஸ்எஸ்ஏஐ அமைப்புடன் அமைச்சரகங்களுக்கு இடையேயான சந்திப்பை இன்று, தலைமையேற்று நடத்தினார்.
இந்தியாவில் உணவு வாயிலாகப் பரவும் நோய்களால் தோராயமாக 15 பில்லியன் டாலர் என்ற பெரிய அளவுக்கு பொருளாதார செலவினம் ஏற்படுவதாக மத்திய அமைச்சர் ஹர்ஷ் வர்த்தன் குறிப்பிட்டார். குழந்தைகள் மத்தியில் உணவை வீணாக்குதல், எடை குறைவு , வளர்ச்சிக்குறைபாடு  ஆகியவை பொதுவானதாகக் காணப்படுகின்றன. ரத்த சோகையால் 50 % பெண்கள் மற்றும் குழந்தைகள் பாதிக்கப்படுகின்றனர். ஆண்கள் மத்தியில் பத்தாண்டுகளில்  உடல் பருமனாதல் என்பது 9.3%-த்தில் இருந்து 18.6 % ஆகவும் , பெண்கள் மத்தியில் 12.6%-த்தில் இருந்து 20.7% ஆக அதிகரித்திருக்கும் அதே நேரத்தில் தொற்றா நோய்கள் காரணமாக ஏற்படும் இறப்புகளும் அதிகரித்திருக்கின்றன. ஆகவே, யுக்திகள் வகுக்கவும் மற்றும் அதற்கேற்ப செயல்களை ஒருங்கிணைக்கவும் பொதுவான இலக்கை அடைவதற்கான பொதுவான தளத்தை அமைப்பதற்காக அமைச்சரகங்கள் உணவுப் பாதுகாப்பு முதல் நுண்ணூட்டசத்து பாதுகாப்பு வரை இ்ந்த வழியில் இயங்குவதற்கு இணைந்து பணியாற்ற முன் வரவேண்டும் என்றும் அமைச்சர் திரு. ஹர்ஷ் வர்த்தன் வலியுறுத்தினார்.
மேலும் விவரங்களுக்கு இந்த ஆங்கில செய்தியை பார்க்கவும்;
https://pib.gov.in/PressReleasePage.aspx?PRID=1664733
சிறப்பு சேவைகள் மற்றும் கட்டுரைகள்
பணியாளர் தேர்வாணையம்
ஒருங்கிணைந்த மேல்நிலை அளவிலான தேர்வு 2021
மத்திய அரசின் தென்மண்டல பணியாளர் தேர்வாணையம், ஒருங்கிணைந்த மேல்நிலை  அளவிலான தேர்வு 2021  கணினி அடிப்படையில் நடத்தவுள்ளது.
2) தென் மண்டலத்தில் 2,94,445 விண்ணப்பதாரர்கள் இத்தேர்வை எழுத அனுமதிக்கப்பட்டுள்ளனர். இத்தேர்வு தமிழ்நாட்டில் சென்னை, கோவை, மதுரை, சேலம், திருச்சி, திருநெல்வேலி & வேலூரிலும், ஆந்திரப்பிரதேசத்தில் திருப்பதி, நெல்லூர், கர்நூல், சிராலா, குண்டூர், காக்கிநாடா, ராஜமுந்திரி, விஜயவாடா, விசாகப்பட்டினம் & வைசியநகரம் மற்றும் தெலங்கானாவில் ஐதராபாத், கரீம்நகர் & வாரங்கல் ஆகிய இருபது நகரங்களில் உள்ள 23 மையங்களில் நடைபெற உள்ளது.
3) தென்மண்டலத்தில் இத்தேர்வு 24.05.2022 முதல் 27.05.2022 வரையிலும், 30.05.2022 முதல் 03.06.2022 மற்றும் 06.06.2022 முதல் 10.06.2022 வரையிலும் மொத்தம் 14 நாட்கள் நடைபெற உள்ளது. ஒரு நாளைக்கு 3 ஷிப்டுகள் - முதல் ஷிப்டு காலை 9 மணி முதல் 10 மணி வரை, 2-வது ஷிப்டு பிற்பகல் 12.30 மணி முதல் 01.30 மணி வரையிலும் 3-வது ஷிப்டு மாலை 4 மணி முதல் 5 மணி வரையிலும் நடைபெறும்.
4) தேர்வு நடைபெறும் தேதிக்கு 4 நாட்கள் முன்பாக இருந்தும், அதன் பிறகு அவர்களது தேர்வு நாள் வரை மட்டும் விண்ணப்பதாரர்கள் பதிவிறக்கம் செய்து கொள்ளத்தக்க வகையில், எங்களது வலைதளத்திலிருந்து மின்னணு – தேர்வு அனுமதிச்சீட்டை பதிவிறக்கம் செய்து கொள்ளும் வசதி செய்யப்பட்டுள்ளதுஃ இந்த விவரங்கள் விண்ணப்பதாரர்களுக்கு அவர்களது செல்போன் எண்ணிற்கு எஸ்எம்எஸ் வாயிலாகவும், ஆன்லைன் விண்ணப்பத்தில் தெரிவித்த மின்னஞ்சல் முகவரிக்கு மின்னஞ்சல் வாயிலாகவும் அனுப்பப்பட்டுள்ளது.
5)கைக்கடிகாரங்கள், புத்தகங்கள், துண்டுக்காகிதங்கள், பத்திரிகைகள், மின்னணு சாதனங்களை  தேர்வு அறைக்குள் எடுத்து வர முற்றிலும் அனுமதிக்கப்பட மாட்டாது. அது போன்ற பொருட்கள் எதையும் தேர்வு அறைக்குள் விண்ணப்பதாரர்கள் வைத்திருப்பது கண்டறியப்பட்டால், அவன் / அவளது விண்ணப்பங்கள் ரத்து செய்ய நேரிடுவதுடன் சட்ட / குற்றவியல் ரீதியான நடவடிக்கைகள் மேற்கொள்ளப்படும். மேலும் சம்பந்தப்பட்ட விண்ணப்பதாரர் அடுத்து வரும் 3 – 7 ஆண்டுகள் வரை தேர்வு எழுதவும் தடை விதிக்கப்படும். விண்ணப்பதாரர்கள், தடை செய்யப்பட்ட பொருட்கள் மற்றும் பைகள் எதையும்தேர்வு நடைபெறும் இடத்திற்கு கொண்டுவரவேண்டாம் என அறிவுறுத்தப்படுகிறது.
6) மின்னணு தேர்வு கூட அனுமதிச் சீட்டு மற்றும் அசல் அடையாள ஆவணம் இன்றி வரும் விண்ணப்பதாரர்கள் யாரும் தேர்வு எழுத அனுமதிக்கப்பட மாட்டார்கள். எனவே, அனைத்து விண்ணப்பதாரர்களும் தங்களது மின்னணு தேர்வுக்கூட அனுமதி சீட்டை தவறாமல் பதிவிறக்கம் செய்து வைத்திருக்க வேண்டும். மேலும் விவரங்கள் / சந்தேகங்களுக்கு, விண்ணப்பதாரர்கள் தென்மண்டல அலுவலகத்தின் உதவி எண்கள் உதவி எண்கள் வாயிலாக தொடர்பு கொள்ளலாம்.
7) கொவிட்-19-ஐ கருத்தில்கொண்டு பணியாளர் தேர்வாணையம் தக்க முன்னெச்சரிக்கை நடவடிக்கைகளை மேற்கொண்டிருப்பதுடன், விண்ணப்பதாரர்களும் தேர்வுக்கூட மின்னணு அனுமதிச் சீட்டில் குறிப்பிட்டுள்ளபடி அறிவுரைகளை தவறாமல் பின்பற்றி, தேர்வை பாதுகாப்பாகவும், சுமூகமாகவும் நடத்த ஒத்துழைக்குமாறு கேட்டுக் கொள்ளப்படுகின்றனர்.
8) விண்ணப்பதாரர்களின் நலன் கருதி இந்தசெய்திக் குறிப்பு வெளியிடப்படுவதாக பணியாளர் தேர்வாணயத்தின் தென்மண்டல துணை இயக்குநர் திருமதி எம் லதா தெரிவித்துள்ளார்.
------
(Visitor Counter : 95
ஆயுஷ்
இந்தியாவுக்கும், சவோ டோமி மற்றும் பிரின்ஸ்பி நாட்டுக்கும் இடையே மூலிகைகள் துறையில் ஒத்துழைப்புக்கான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல் அளித்தது
இந்தியாவுக்கும், சவோ டோமி மற்றும் பிரின்ஸ்பிக்கும் இடையே மூலிகைத்தாவரங்கள் துறையில் ஒத்துழைப்புக்கான புரிந்துணர்வு ஒப்பந்தத்திற்கு பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்தது. இந்தப் புரிந்துணர்வு ஒப்பந்தம் 14.03.2018 அன்று கையெழுத்திடப்பட்டது.
பின்னணி:
15 விவசாய பருவநிலை மண்டலங்களைக் கொண்டுள்ள இந்தியா உயிரி பலதரப்புத் தன்மையைப் பொறுத்தவரை உலகின் மிகவும் வளமான நாடுகளில் ஒன்று. மொத்தமுள்ள 17,000 முதல் 18,000 வரையிலான பூக்கும் தாவர இனங்களில் 7,000 ஆயிரத்திற்கும் மேற்பட்டவை நாட்டுப்புறப் பயன்பாட்டிலும், ஆவணப்படுத்தப்பட்ட ஆயுர்வேதம், யுனானி, சித்தா, ஹோமியோபதி  போன்ற மருத்துவமுறைகளின் மருத்துவக்குணம் உள்ளவையாக மதிப்பிடப்பட்டுள்ளது. இவற்றில் சுமார் 1,178 மூலிகைத்தாவரங்கள் வர்த்தகத்திற்கு உட்பட்டிருப்பதாக மதிப்பிடப்பட்டுள்ளது. இவற்றில் 242 வகை மூலிகைகள் ஆண்டுக்கு 100 மெட்ரிக் டன்களுக்கும் அதிகமான அளவு பயன்படுத்தப்படுவதும் மதிப்பிடப்பட்டுள்ளது. பாரம்பரிய மருத்துவம் மற்றும் மூலிகைத் தொழிலுக்கு மருத்துவத் தாவரங்கள் முக்கிய ஆதாரங்கள் மட்டுமின்றி இந்திய மக்கள்தொகையில் பெரும் பகுதிக்கு வாழ்வாதாரத்தையும், ஆரோக்கியப் பாதுகாப்பையும் அளித்துவருகிறது. உலகளவில் பாரம்பரிய மற்றும் மாற்று மருத்துவப் பராமரிப்பு முறைகள் மறுமலர்ச்சிப் பெற்றுள்ளன. இதனால் இவற்றின் உலக வர்த்தகம் 120 கோடி அமெரிக்க டாலர் அளவுக்கு நடைபெற்றுவருகிறது. இந்த வர்த்தகம் 2050-வது ஆண்டு வாக்கில் 7 டிரில்லியன் அமெரிக்க டாலர் அளவாக உயரும் என்று எதிர்பார்க்கப்படுகிறது. மேலும் இந்த இரண்டு நாடுகளின் ஒரே மாதிரியான புவியியல் பருவநிலைச் சூழலைக் கருத்தில்கொண்டால் வெப்பமண்டலம் உள்ளிட்ட பெரும்பாலான பகுதிகளில் பெரும் எண்ணிக்கையான மருத்துவத் தாவரங்கள் வளர்கின்றன.
ஆயுஷ் மருத்துவமுறையை மேம்படுத்திப் பரப்ப வேண்டியதன் அவசியத்தைக் கருத்தில்கொண்டு நமது புரிந்துணர்வுஒப்பந்த வரைவு, மருத்துவத் தாவரங்கள் துறையில் நாட்டுக்கு நாடு வேறுபட்டு வருகிறது. சவோ டோமி மற்றும் பிரின்ஸ்பி ஜனநாயகக் குடியரசை பொறுத்தமட்டில் இந்த ஒப்பந்தவரைவு சம்பந்தப்பட்ட அதிகாரிகளுடன் பகிர்ந்து கொள்ளப்பட்டுள்ளது.
(Visitor Counter : 107
சாலைப் போக்குவரத்து மற்றும் நெடுஞ்சாலைத்துறை அமைச்சகம்
நாடு முழுவதும் சர்வதேச ஓட்டுனர் உரிமம் அளிப்பதில் குடிமக்களுக்கு சிறந்த வசதிகளை ஏற்படுத்துவதற்கான அறிவிக்கை
நாடு முழுவதும் சர்வதேச ஓட்டுநர் உரிமம் அளிப்பதில் குடிமக்களுக்கு சிறந்த வசதிகளை ஏற்படுத்துவதற்கான அறிவிக்கையை மத்திய சாலைப் போக்குவரத்து மற்றும் நெடுஞ்சாலைத்துறை அமைச்சகம் 26, ஆகஸ்ட் 2022 அன்று அறிவிக்கை வெளியிட்டது.
தற்போது, நாடு முழுவதும் பல்வேறு மாநிலங்களில் அளிக்கப்படும் சர்வதேச ஓட்டுநர் உரிமங்களின் வடிவம், அளவு, முறை, வண்ணம் ஆகியவற்றில் வேறுபாடுகள் இருந்து வருகிறது. இதன் காரணமாக, வெளிநாடுகளில் இந்த சர்வதேச ஓட்டுநர் உரிமத்தை பயன்படுத்தும் குடிமக்கள், சிரமங்களை சந்தித்து வந்தனர்.
இந்தநிலையில், இந்த திருத்தத்தின் காரணமாக, ஜெனிவா ஒப்பந்தத்தின்படி, நாடு முழுவதும் ஒரே மாதிரியான சர்வதேச ஓட்டுநர் உரிமம் அளிக்கப்படுகிறது. ஓட்டுநர் உரிமத்துடன், சர்வதேச ஓட்டுநர் உரிமத்தை இணைப்பதற்கு க்யுஆர் கோடு விதிமுறைகள் ஏற்படுத்தப்பட்டுள்ளன. உதவி எண்களும், மின்னஞ்சல் முகவரிகளும் உருவாக்கப்பட்டுள்ளன.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1855198
அறிவியல் மற்றும் தொழில்நுட்பத்துறை
வானவியல் துறையில் இந்தியாவுக்கும் தாய்லாந்துக்கும் இடையில் புரிந்துணர்வு ஒப்பந்தம் கையெழுத்திடுவதற்கு மத்திய அமைச்சரவை ஒப்புதல்
பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் இந்தியாவுக்கும் தாய்லாந்துக்கும் இடையில் வானவியல் / வான் இயற்பியல்/ வான்வெளி அறிவியல் துறையில் புரிந்துணர்வு ஒப்பந்தம் கையெழுத்திடுவதற்கு ஒப்புதல் அளிக்கப்பட்டது.
புதிய அறிவியல்பூர்வ முடிவுகளை உருவாக்கவும், அறிவியல் கருத்துப் பறிமாற்றம் மற்றும் பயிற்சி, அறிவியல் கட்டமைப்பு வசதியை கூட்டாகப் பயன்படுத்துதல் மூலம் மனிதவள மேம்பாட்டை அதிகரிக்கவும் இந்தப் புரிந்துணர்வு ஒப்பந்தம் வகை செய்கிறது.
இந்தப் புரிந்துணர்வு ஒப்பந்தம் நவம்பர் 2018-ல் கையெழுத்திடப்பட்டது.
(Visitor Counter : 110
வணிகம் மற்றும் தொழில்துறை அமைச்சகம்
இந்தியாவில் 2021 ஜூலை மாதத்துக்கான  மொத்தவிலை குறியீட்டு எண்கள்
இந்தியாவில் 2021 ஜூலை மற்றும் 2021 மே மாதத்துக்கான  மொத்தவிலை குறியீட்டு எண்களை  தொழில் ஊக்குவிப்பு மற்றும் உள்நாட்டு வர்த்தக துறையின்  பொருளாதார ஆலோசகர் அலுவலகம் வெளியிட்டுள்ளது.
மொத்தவிலை குறியீடுகளின் தற்காலிக குறியீடுகள் ஒவ்வொரு மாதமும் 14ம் தேதி  இரண்டு வார கால தாமதத்துடன் வெளியிடப்படுகிறது. நாடு முழுவதும் நிறுவனங்கள் மற்றும் உற்பத்தி நிறுவனங்களில் இருந்து பெறப்படும் தரவுகள் மூலம் இது தொகுக்கப்படுகிறது. 10 வாரங்களுக்குப்பின், இந்த குறியீடு இறுதி செய்யப்பட்டு, இறுதி குறியீட்டு எண்கள் வெளியிடப்படுகின்றன.
2020 ஜூலை  மாதத்துடன் ஒப்பிடும்போது, 2021, ஜூலை மாதத்துக்கான ஆண்டு பணவீக்க விகிதம் 11.16 சதவீதம். கச்சா எண்ணெய் மற்றும் இயற்கை எரிவாயு, கனிம எண்ணெய்கள்; அடிப்படை உலோக தயாரிப்புகள், உணவு பொருட்கள், ஜவுளி, ரசாயணம் மற்றும் ரசாயண தயாரிப்புகள் ஆகியவற்றின் விலை முந்தைய ஆண்டின் இதே காலத்துடன் ஒப்பிடும் போது, அதிகமாக உள்ளதால், 2021ம் ஆண்டு ஜூலையில் பணவீக்க விகிதம் அதிகமாக உள்ளது. கடந்த 3 மாதங்களில் மொத்தவிலை குறியீடுகளின் வருடாந்திர மாற்றம் மற்றும் பணவீக்கம் கீழே கொடுக்கப்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1746305
சாலைப் போக்குவரத்து மற்றும் நெடுஞ்சாலைத்துறை அமைச்சகம்
அனைத்துப் பருவங்களுக்கும் ஏற்ற சார்தாம் சாலைத் திட்டம் குறித்து திரு. கட்கரி தலைமையில் ஆய்வு.
உத்தரகாண்ட் மாநிலத்தில் நடைபெறும் சார்தாம் சாலைத் திட்டப் பணிகள் குறித்து மத்திய சாலைப் போக்குவரத்து, நெடுஞ்சாலைகள் மற்றும் குறு, சிறு, நடுத்தரத் தொழில் நிறுவனங்கள் துறைகளின் அமைச்சர் திரு நிதின் கட்கரி இன்று காணொளி மூலம் ஆய்வு செய்தார். மத்திய சுற்றுச்சூழல், வனங்கள், பருவநிலை மாற்றத் துறை, தகவல், ஒலிபரப்புத் துறை, கனரகத் தொழில்கள் துறை, பொதுத் துறை நிறுவனங்கள் துறை அமைச்சர் திரு. பிரகாஷ் ஜவடேகர், உத்தரகாண்ட் முதல்வர் திரு. திரிவேந்திர சிங் ராவத், மத்திய சாலைப் போக்குவரத்து , நெடுஞ்சாலைகள் துறை இணை அமைச்சர் ஓய்வுபெற்ற ஜெனரல் வி.கே. சிங், மாநிலத்தின் சுற்றுச்சூழல் மற்றும் வனம், பொதுப் பணித்துறை அமைச்சர்கள் ஆகியோரும் இந்த நிகழ்வில் பங்கேற்றனர். சாலைப் போக்குவரத்து, நெடுஞ்சாலைகள் துறை, சுற்றுச்சூழல் மற்றும் வனங்கள் துறை மத்திய அரசு செயலாளர்கள், சாலைகள் துறை டைரக்டர் ஜெனரல், BRO டைரக்டர் ஜெனரல், இரு அமைச்சகங்கள் மற்றும் மாநில அரசின் மூத்த அதிகாரிகள் ஆகியோரும் இந்தக் கூட்டத்தில் கலந்து கொண்டனர்.
நிலுவையில் உள்ள அனைத்துப் பிரச்சினைகளுக்கும் விரைவில் தீர்வு கண்டு, நிலம் கையகப்படுத்தும் பணிகளை கூடிய விரைவில் முடிக்குமாறு மத்திய அமைச்சர் திரு. கட்கரி கேட்டுக் கொண்டார். இது தேசிய முக்கியத்துவம் வாய்ந்த திட்டம் என்று கூறிய அவர், இதில் தொடர்புடைய அனைவரும் அந்த உயர்ந்த நோக்கத்தை மனதில் வைத்து பணியாற்ற வேண்டும் என்று கூறினார். மாநில அரசின் அளவில் நிலுவையில் இருக்கும் பிரச்சினைகளில் நேரடியாகத் தலையிட்டு நடவடிக்கைகள் எடுக்குமாறு முதலமைச்சரை திரு கட்கரி கேட்டுக் கொண்டார். குறிப்பாக சுற்றுச்சூழல் விஷயங்கள், நிலம் கையகப்படுத்துதல் போன்ற விஷயங்களில் கவனம் செலுத்த வேண்டும் என்றும், தீவிர கண்காணிப்பு இருக்கவேண்டும் என்று கேட்டுக் கொண்ட அவர், வேண்டுமென்றே காலதாமதம் செய்வதைத் தடுப்பதில் எச்சரிக்கையாக இருக்க வேண்டும் என்று கூறினார்.
நிகழ்ச்சியில் பேசிய மத்திய சுற்றுச்சூழல் துறை அமைச்சர் திரு. ஜவடேகர், உயர் அதிகாரக் குழுவின் பரிந்துரைகளின் அடிப்படையில் சாலைப் போக்குவரத்து, நெடுஞ்சாலைகள் துறை இத் திட்டத்தை அமல் செய்வதன் அவசியத்தை வலியுறுத்தினார். இந்தத் திட்டங்களை முன்கூட்டியே முடிக்கும் வகையில், தங்கள் அமைச்சகம் மூலமான அனைத்து ஒத்துழைப்புகளும் அளிக்கப்படும் என்று சுற்றுச்சூழல் துறை அமைச்சர் உறுதியளித்தார்.
உத்தரகாண்ட் அரசு தயாரித்து, ஜல் சக்தி அமைச்சகத்துக்கு தெரிவிக்கப்பட்ட பாகீரதி சுற்றுச்சூழல் மண்டலத்துக்கான மண்டல மாஸ்டர் திட்டத்துக்கு 2020 ஜூலை 16 ஆம் தேதி ஒப்புதல் அளிக்கப் பட்டிருப்பதாகவும் திரு. ஜவடேகர் தெரிவித்தார்.
(Visitor Counter : 172
பிரதமர் அலுவலகம்
'தமிழ் தாத்தா' உ. வே. சாமிநாத அய்யரின் பிறந்தநாளை முன்னிட்டு அவரைப் பிரதமர் நினைவுகூர்ந்தார்
'தமிழ் தாத்தா' உ. வே. சாமிநாத அய்யரின் பிறந்தநாளை முன்னிட்டு அவருக்குப் பிரதமர் திரு நரேந்திர மோடி புகழாரம் சூட்டியுள்ளார்.
டுவிட்டரில் பிரதமர் கூறியிருப்பதாவது;
." 'தமிழ் தாத்தா' உ. வே. சாமிநாத அய்யரின் பிறந்தநாளை முன்னிட்டு அவரை நினைவுகூர்கிறேன். தமிழ் கலாச்சாரம் மற்றும் மொழிக்கு அவர் ஆற்றிய அரும்பணிக்காக போற்றப்படுபவர், சங்க கால இலக்கியங்களை மக்களிடம் கொண்டு சேர்த்ததுடன் உன்னதமான பாரம்பரியத்தைக் கட்டிக்காக்க பங்களிப்பு செய்தவர்."
(
சிறப்பு சேவைகள் மற்றும் கட்டுரைகள்
தாம்பரம் சானடோரியம் தேசிய சித்த மருத்துவ நிறுவனத்திற்கு NABH மறு அங்கீகாரம் வழங்கியுள்ளது
தாம்பரம் சானடோரியத்தில் உள்ள தேசிய சித்த மருத்துவ நிறுவனத்திற்கு, தில்லியில் உள்ள இந்தியத் தரநிர்ணய வாரியம் NABH-மருத்துவமனைகளுக்கான தர அங்கீகாரத்தை வழங்குவது இது இரண்டாவது முறையாகும். சான்றிதழ் வழங்கும் விழா நேற்று இந்திய அரசின் ஆயுஷ் அமைச்சகத்தில் ஆயுஷ் அமைச்சகத்தின் செயலர் வைத்யா ராஜேஷ் கோடேச்சா தலைமையில் நடைபெற்றது. சிறப்பு செயலாளர் திரு பிரமோத் குமார் பதக், முன்னிலையில் செயலாளர் தலைமையில் நிகழ்ச்சி நடைபெற்றது. NABH முதன்மை செயல் அலுவலர் திரு. அதுல் மோகன் கோச்சார், தேசிய சித்த மருத்துவ நிறுவன இயக்குநர் டாக்டர் ஆர். மீனா குமாரி, மருத்துவமனை கண்காணிப்பாளர், கூடுதல் மருத்துவமனை கண்காணிப்பாளர் மற்றும் தலைமை செவிலியர் அலுவலர் ஆகியோர் இந்நிகழ்ச்சியில் கலந்து கொண்டனர். NABH மறு அங்கீகார சான்றிதழை ஆயுஷ் அமைச்சகத்தின் செயலாளர் தேசிய சித்த மருத்துவ நிறுவன இயக்குனரிடம் வழங்கினார்.
இந்நிகழ்ச்சியில் ஆயுஷ் அமைச்சகச் செயலர் தேசிய சித்த மருத்துவமனையின் செயல்பாடுகள், அதன் சேவைகள், தினசரி நோயாளிகளின் எண்ணிக்கை மற்றும் அகில இந்திய அளவில் மருத்துவ உள்கட்டமைப்பு வசதிகள் ஆகியவற்றைப் பாராட்டினார். இந்தியாவில் உள்ள அனைத்து ஆயுஷ் மருத்துவ நிறுவனங்களை விடவும் இந்த நிறுவனம் சிறப்பாக செயல்பட வேண்டும் என்றும் அவர் ஊக்குவித்தார். விழாவில் பேசிய NABH முதன்மை செயல் அலுவலர் திரு. அதுல் மோகன் கோச்சார், மருத்துவமனையின் அனைத்து சேவைகளும் மிக உயர்ந்த தரம் வாய்ந்தவை என்றும், இந்நிறுவனம் மக்களுக்கு நல்ல தரமான சேவையை வழங்குகிறது என்றும் கூறினார். NABH மறு அங்கீகாரச் சான்றிதழைப் பெற்ற பிறகு, இந்தச் சான்றிதழைப் பெறுவதற்கு அயராது உழைத்த அனைவருக்கும் நிறுவனத்தின் இயக்குநர் வாழ்த்துகளையும் நன்றிகளையும் தெரிவித்தார். அடுத்த கட்டமாக, மருத்துவமனையில் செயல்படும் ஆய்வகங்களுக்கு என்ஏபிஎல் தரச் சான்றிதழைப் பெற அனைவரும் முனைப்புடன் செயல்பட வேண்டும் என்றும் அவர் கூறினார்.
இதைத் தொடர்ந்து, நாட்டின் முதன்மையான சித்த மருத்துவ நிறுவனங்களான, தேசிய சித்த மருத்துவக் கழகம் மற்றும் மத்திய சித்தமருத்துவ ஆராய்ச்சிக் கழகத்தின் பொதுக்குழு மற்றும் செயற்குழு கூட்டம், மே 9, 2023 அன்று, தேசிய சித்த மருத்துவ நிறுவன கருத்தரங்க அரங்கில் நடைபெறும். செயலாளர், சிறப்பு செயலாளர், கூடுதல் செயலாளர் மற்றும் நிதி ஆலோசகர், தமிழ்நாடு அரசின் சுகாதாரத்துறை செயலாளர், சித்த மருத்துவ அலுவலர்கள் போன்ற உயர் அதிகாரிகள் இந்நிகழ்ச்சியில் கலந்து கொள்கின்றனர். இந்தக் கூட்டங்களில், இவ்விரு நிறுவனங்களின் மேம்பாடு, உள்கட்டமைப்பு வசதிகள் மற்றும் சித்த மருத்துவ ஆராய்ச்சிகள் குறித்து விவாதித்து முடிவுகள் எடுக்கப்படும். நாடு முழுவதும் சித்த மருத்துவத்தை எடுத்துச் செல்ல தேவையான வளர்ச்சித் திட்டங்கள் குறித்தும் இக்கூட்டத்தில் விவாதிக்கப்படும்.